በስመ አብ ወወልድ ወመንፈስ ቅዱስ አሐዱ አምላክ አሜን።

ሀልዎተ እግዚአብሔር (የእግዚአብሔር መኖር)

     ሰው የተፈጠረው በእግዚአብሔር አርአያ እና ምሳሌ ነው። ስለሆነም ነገሮችን ለማድረግ የሚያስችል አእምሮ (intellectual) አለው፤ ይጠይቃል፤ ሀልዎተ እግዚአብሔርንም ይመረምራል። የመመርመር አቅም (intellectuality) ኑሯቸው የተፈጠሩ የመጀመርያ ባለአእምሮዎች መላእክት ናቸው። ይህንን አቅም ተጠቅመው የእግዚአብሔር/የፈጣሪ መኖርን እና አለመኖርን “ማን ፈጠረን ከወዴትስ መጣን (መኑ ፈጠረነ ወእምኀበአይቴ መጻእነ)” ብለው ተመራምረው ለሶስት ወገን ተከፍሏል። “የፈጠርኳችሁ እኔ ነኝ ያደረግኋችሁም እኔ ነኝ (አነ ፈጣሪክሙ ወአነ ገባሪክሙ)” ብሎ ሳጥናኤል የተቀበሉትን አስከትሏል። ሊቀመላእክት ቅዱስ ገብርኤል “ፈጣሪአችንን እስክናውቅ ድረስ በያለንበት እንጽና (ንቁም በበህላዌነ እስከነአምር ፈጣሪነ)” ብሎ ማኅበረመላእክትን ሲያጸና፤ ከዚህም ከዛም ሳይሆኑ በመካከል የቀሩ መላእክትም ነበሩ። 

ከመላእክት ቀጥሎ ባለአእምሮ ሁኖ የተፈጠረ ሰው ነው። ሰውም ማን ፈጠረኝ እያለ ለዘመናት ሲጠይቅ ኑሯል። መልስ ፍለጋ የሄደበት መንገድ ስለሚለያይ ሶስት የተለያዩ መድረሻዎች ላይ ይደርሳል። ይህን ጥያቄ ጠይቀው እግዚአብሔርን ያገኙ ብዙ አባቶች አሉ። አባታችን አብርሀም እግዚአብሔርን የተረዳው ከስነፍጥረት ነበር። ሰማያት ይነግራ ስብሐተእግዚአብሔር፡ ወግብረእደዊሁ ያየድዓ ሰማያት ( ሰማያት የእግዚአብሔርን ክብር ይናገራሉ፤ የሰማይም ጠፈር የእጁን ሥራ ያወራል) መዝ. 18፡1። እንዴት ተፈጥሮ የእግዚአብሔርን ሀልዎ እንደሚናገር ከዚህ ቀጥለን በአመክንዮአዊ ጭብጥ (rational evidence) ለማየት እንሞክር።

ፍጥረት(ስነ ፍጥረት)፡  ለምን ከምንም ነገር ይልቅ የሆነ ነገር አለ? (why there is something than nothing?) ለማንኛውም ነገር ምክንያት አለው። ለሥእል ሠአሊ ፣ ለመጽሐፍ ጸሐፊ ፣ ለወንበር ጠራቢ አለው። ለሚንቀሳቀስ ነገር ሁሉ አንቀሳቃሽ አለው። ለምሳሌ፡

· የምድራችን/ አለማችን  ውስብስባዊ አፈጣጠር፡  ሁሉም ነገር አንድ ንድፍ አውጪ እንዳለው ያስገነዝባል። ለአብነትም የምድራችን ቅርፅ፣ መጠን፣ ከፀሀይ ያላት ርቀት፣ የመሬት ስበቷ፣ ለፍጡራን ተስማሚ የሆነ አየርና ውሀ፣ ሽክርክሪቷ በዛቢያዋ ላይ ያላት ዙረት፣ የጨረቃ አቀማመጥ... እነኚሁ ሁሉ  በምድር ላይ ለሚኖር ፍጡር ተስማሚ እንደሆኑ ተደርገውና በአንድነት ተጠብቀው መኖራቸው እውነትም ይህንን ሁሉ የፈጥረና በአንድነት የሠራ ፈጣሪ እንዳለ እንረዳለን።
· የሰው ልጅ ጭንቅላት፡ ውስብስብ የሆኑ ተግባራትንና እጅግ በጣም ትልቅ መጠን ያለውን መረጃ የመሰብሰብ፣ የማደራጀት እንዲሁም ለትውስታ የማስቅመጥ ስራዎችን የሚሰራበት ሂደት እስካሁን በሳይንሱ አለም እንቆቅልሽ ነው። ስለተፈጥሮ የማይገባ ብቸኛ ነገር የሚገባ መሆኑ ነው (The only incomprehensible thing about the universe is that it is comprehensible. A. Einstein)። እግዚአብሔር አለም ብንል የለምም ብንል በአርአያው እና ምሳሌው የተፈጠርን ስለሆን ይሄንን ጸጋ የሚሰጠንን ብቃት ማስወገድ አይቻልም። ስለሆነም በዚህ ጸጋ ተጠቅመን ተፈጥሮን በተወሰነ እንረዳለን፤ ግን ደግሞ ሙሉዉን አንረዳም። ለዚህም ነው ብዙ የስነመለኮት ሊቃውንት እና የቤተክርስትያን አባቶች “እግዚአብሔር ከመኖር፤ ከሐሳብም ሁሉ በላይ ነው” የሚሉት። (apophatic theology)
· አፅናፈ ሰማይ / universe የተፈጥሮ ህግ መኖሩ፡ በእለት ከእለት ኑሯችን የምናያቸው የተፈጥሮ ክስተቶች አብዛኞቹ በዘፈቀደ የሚሆኑ ቢመስሉንም ግን ቀርበን ስናጠናቸው ሁሉም ወጥ በሆነ አንድ የተፈጥሮ ሕግ የሚመሩ ናቸው። እንደ አብነትም የመሬት ስበት አለመለዋወጥ፣ መሬት በ 24 ሰዓት ውስጥ የምታደርገው ዙረት፣ የብርሃን ፍጥነት አለመለዋወጥ(በምድርም ላይ ሆነ በጋላክሲዎች ውስጥ)፤ ይህ ሁሉ አለማትን ፈጥሮ በህጉ እንዲገዙ ያደረገ የዓለማት አስገኝ እንዳለ ያመለክታል። የምድርን ስሕበት በተሰጠን አእምሮ ማወቅ እንችላለን አሰራሩንም እናጥዕናለን። ማን ሰራው የሚለዉን ግን በአእምሮአችን ተመራምረን የምንደርስበት አይደለም። አይዘክ ኒውተን የምድርን ስሕበት (gravity) ካገኘ በኋላ “ከዚህ ድንቅ ተፈጥሮ በስተጀርባ ሀልዎቱ ሊካድ የማይችል ሁሉን ያደረገ ፈጣሪ (masterful creator) አለ።” ብሏል
· የዘረመል / DNA አሰራር፡ በእያንዳንዷ የሰውነት ህዋስ ውስጥ የተደራጀና ልዩ በሆነ ሁኔታ የተቀመጠ ኮድ መኖሩን ታውቃለህን/ ሽን?  ልክ እንደ ኮምፒውተር ሁሉ የሰውነት ህዋስ ውስጥ የሚገኘው ዘረመልም ከ3 ቢሊዮን በላይ የሆነ ኮድ ይህም የህዋሱን ብሎም የሰውየውን አጠቃላይ እድገትና ገጽታ የሚቆጣጠርና የሚወስን ኮድ በውስጡ ይዟል፤ ይህንን የመሰለ ተዕዛዝና ትክክለኛ መረጃ የያዘ ኮድ ያለንድፍ አውጪ ይገኛልን?
በዚህ መሰረት ፍጥረት ያለ ፈጣሪ የተገኘ እንዳልሆነ እንረዳለን ፍጥረት ሁሉ ከታናሹ ጀምሮ እስከ ታላቁ አእምሮ  ከሌለው ጀምሮ ከፍተኛ አእምሮ እስካለው ድረስ የእግዚአብሔርን መኖር ወደ ማወቅ ይመራል ፣ ስለዚህም ጠቢቡ ሰሎሞን  “እግዚአብሔርን የማወቅ ጉድለት በልባቸው ያለባቸው ሰዎች ሁሉ በእውነት ከንቱ ናቸውና በእነዚህ በሚታዩ ፍጥረቶቹ በዚህ ዓለም የሚኖር እርሱን ማወቅ ተሳናቸው ስራውንም እያዩ ፈጣሪያቸውን አላውቁም... ፀሐይና ጨረቃን አይተው የፈጠራቸውን ይወቁ “ (ጥበብ 13፤1 10) ይላል። በተመሳሳይም በሌሎች ቅዱሳን አባቶች ሥነ ፍጥረቱ የእግዚአብሔርን መኖር እንደሚያሳዩ ተነግሯል ከነዚህም መካከል ፃድቁ ኢዮብ በ(ኢዮ 12፤7 9)፣ ቅዱስ ዳዊት በ(መዝ 18፤1 2) እንድሁም ታላቁ ሐዋርያ ቅዱስ ጳውሎስም በመልእክቱ (ሮሜ 1፤ 19 20) በግልፅ ተናግሯል። “ እግዚአብሔር ገናናነቱ በስራው ይታወቅ ዘንድ ሁሉን ካለመኖር ወደ መኖር አመጣ። ነፍስ በሰው እንደማትታይ ግን በሰውነት እንቅስቃሴ እንደምትታወቅ እግዚአብሔርም በስጋዊ ዓይን አይታይም ግን በፈቃዱና በስራው ይገለጣል ይታወቃልም። በባሕር ላይ ተንሳፍፋ ወደፊት የምትጓዝ መርከብን የሚመለከት ሰው በውስጧ የሚመራት ነጂ እንዳለ ማወቅ አለበት እንደዚሁም ምንም በአይነ ሥጋ ባይታይ ሁሉንም የሚመራ እግዚአብሔር እንደሆነ ማስተዋል ይገባዋል። (የዮሐንስ አፈወርቅ ትርጓሜ፤ ሮሜ 1፤19 20)

ሕሊና ወይም ልቡና (Moral)፡  “ሕግ የሌላቸው አሕዛብ ከባህርያቸው የሕግን ትዕዛዝ ሲያደርጉ እነዚያ ሕግ ባይኖራቸው እንኳ የራሳቸው የተፈጥሮ ሕግ ስላላቸው ልቡናቸው ሲመሰክርላቸው አሳባቸው እርስ በርሱ ሲካሰስ ወይም ሲያመካኝ በልባቸው የተፃፈውን የሕግ ስራ ያሳያሉ።” ሮሜ 2፤14 15
ሰው በልቡናው ውስጥ ባለው መንፈሳዊ ሕግ አነሳሽነት መልካም ይሰራል ከክፉም ይርቃል። ተላልፎ ክፉ ቢሰራም እንኳ ሕሊናው ይወቅሰዋል። መልካም የሚሰራ ዋጋ እንደሚያገኝ ክፉ የሚሰራም እንደሚቀጣ ይኸው ሕሊናው ይመሰክርበታል። ይህ ዓይነቱ ሕሊና ለደግም ሆነ ለክፉ እንደ ስራው ዋጋ የሚከፍል አንድ አምላክ መኖሩን ወደ ማወቅ ይመራል። ለምሳሌ፡ ሕፃናትን ማሰቃየት... ሕሊናችን አይፈቅድም።
ስዎቸ እንዲገደሉ፤ እንዲደፈሩ፤ እንዲሰቃዩ የማይፈቅድ ሕሊና አለን። ያም የሆነው የእግዚአብሔር አርአያ ስላለን ነው። እግዚአብሔር የለም የሚሉ እንኳ እነዚህን ነገሮች እንዲኖሩ አይወዱም። ይሄንን ሕሊና የሰጠስ ማን ይሆን? ይሄን ሕሊና ለዘለዓለም አብሮን ነው። እግዚአብሔር የለም እንኳ ብንል ከእግዚአብሔር አርአያ እና ምሳሌ እንዳንወጣ ሆነን ተፈጥረናል።

በመግቦቱ :  ፈጣሪ ምግቡን ሳያዘጋጅለት የፈጠረው ፍጥረት የለም። ለግዙፋን ፍጥረታት ግዝፍ ምግብ ፣ ለረቂቃን ፍጥረታት ረቂቅ ምግብ አዛጋጅቶላቸዋል። ቀድሞ ለኣዳምና ለሔዋን የሚመገቡትን የገነትን ዕፅዋት የሰጠ ኣምላክ ኋላ ለእስራኤላውያን ከሰማይ መናን ኣውርዶ ከኣለት ውሃን ኣመንጭቶ በመግቦቱ ራሱን ገልጧል።   
ስለድንቅ መግቦቱ በመጽሓፍ ቅዱስ ሲገልጽ “ ለሚጠሩት ለቍራዎች ጫጩቶች ለእንስሳዎችም ምግባቸውን ይሰጣል። ” መዝ ፻፵፮፥፱  ይላል፦  የቁራን ጫጩትን የሚመግብ ኣለ ሲወለዱ ፍም መስለው ይወለዳሉ እናት ኣባታቸው ደንግጠው ጥለዋቸው ይሄዳሉ ። ጫጩቶቹ ከኣካላቸው ርጥበት ኣይታጣምና ተዋሓስያን ርጥበቱን ሲሹ ይቀርባሉ ጫጩቶቹም እስከ ኣርባ ቀን ድረስ በትንፋሻቸው እየሳቡ ሲመገቡ ይሰነብታሉ ካርባ ቀን በኋላ ጸጕር ያበቅላሉ በመልክ እናት ኣባታቸውን ይመስሏቸዋል ተመልሰው ይረዱዋቸዋል። ጌታችንም በወንጌል “ ቍራዎችን ተመልከቱ፤ አይዘሩም አያጭዱምም፥ ዕቃ ቤትም ወይም ጐተራ የላቸውም፥ እግዚአብሔርም ይመግባቸዋል፤ እናንተስ ከወፎች እንዴት ትበልጣላችኹ ” { ሉቃ ፲፪፥ ፳፬ } በማለት ስለመግቦቱ ኣስተምሮናል በዚህም እውር ቁራን የሚመግብ ተብሎ ይመሰገናል።
በእናቱ ማህፀን ያለን ልጅ በእትብት በኩል የሚመግብ ፣ ከተወለደም በኋላ ከእናት ጡት ወተትን ኣዘጋጅቶ የሚመግብ እርሱ ነው። በኣጠቃላይ በመግቦተ ፀሓይ፣ በመግቦተ ወቅቶች ራሱን ይገልጽልናል። “ ከዚህም ዅሉ ጋራ መልካም ሥራ እየሠራ፥ ከሰማይ ዝናብን ፍሬ የሚኾንበትንም ወራት ሲሰጠን፥ ልባችንንም በመብልና በደስታ ሲሞላው ራሱን ያለምስክር አልተወም። ”  ሓዋ ፲፬፥፲፯ 
የሰው ልጆች የተፈጥሮ ዝንባሌ፡ በተለያዩ የአለም ክፍሎች የሚገኙ ሰዎች ሁሉ እርዳታውና ጥበቃው የሚፈለግ፣ ፍጹምነት የተሞላ፣ ደግ፣ ሁሉን ቻይ፣ ሰውን የሚወድ፣ ሊውደድና ሊሰገድለት የሚገባ አንድ አምላክ ያለ መሆኑን በማመን ይስማማሉ። ዓለምን የዞሩ ሰዎች እንደ መሰከሩት ይህ በሰው ልጆች ዘንድ ያለው የእምነት ዝንባሌ እና ስሜት ለህይወት አስፈላጊ ከሆኑት ከሌሎች የተፈጥሮ ፍላጎቶች ምንም ልዩነት የሌለ ሆኖ አግኝተውታል። ይህም ማለት የሰው ልጅ በእግዚአብሔር መኖር የሚያምነው በጽሑፍ የቀረበለትን የሃይማኖት መጽሐፍ በማንበብ ወይም የሃይማኖት አስተማሪ ስለሚሰብከለት ብቻ ሳይሆን የተፈጥሮ ስሜቱ፣ ፍላጎቱ፣ ወይም ዝንባሌው ስለሚገፋፋውም ጭምር ነው።  ይህንኑ የሰውን ሃይማኖታዊ ዝንባሌ በመጠቀም ነው ሐዋርያው ጳውሎስ በአቴና ከተማ ውስጥ በሚገኝ በአንድ የአምልኮ ቦታ ለማይታዎቅ አምላክ ተብሎ ተጽፎ ያገኘውን ጽሑፍ መነሻ በማድረግ አርዮስፋጎስ በተባለው ስፍራ የክርስትናን ሃይማኖት ለመስበክና አንዳንድ ሰዎችን ለማሳመን የበቃው። (ሐዋ 17፤22 34)

ቃለ እግዚአብሔርና ታሪክ፡ በመጽሐፍ ቅዱስ ውስጥ ልዩ ልዩ ትንቢቶች ተነግረው እነዚያም የተነገሩት ትንቢቶች በየጊዜያቸው የተፈፀሙ መሆናቸው በታሪክም ጭምር የተረጋገጠ ነው። ወደፊት የሚደርሰውን ሁናቴ አስቀድመው እንዲናገሩ በልዩ ልዩ መንገድ ለነቢያት የገለፀላቸው እግዚአብሔር ነው።
በዚህ አለም አምልኮ የሌለው ሕዝብ እንዳልኖረ የሰው ልጅ ታሪክ ያስረዳል። ከጥንት ጀምሮ እስከ አለንበት ዘመን ድረስ የአምልኮቱ አይነት ይለያይ እንጅ ሁሉም በየወገኑ ባዕድ አምላክ ወይም ብዙዎች አማልክትን ያመልካል። ይህም ሁሉ የሚያሳየው የአንድ እውነተኛ አምላክ መኖርን ነው። እግዚአብሔር ባይኖር ሰው ይህን የአምልኮት ጠባይ ከየት ሊያገኝ ቻለ?

ፈጣሪ ካለ ለምን መከራ እና ጭንቅ በዚህ ዓለም በዛ?
በየቀኑ የጦርነት ወሬ፤ የተፈጥሮ አደጋዎች፤ ገዳይ በሽታዎች ስለመኖራቸው እንሰማለን። በተለይ በአሁኑ ወቅት እየተስፋፋ ያለው COVID-19 “ለምን ይሄ ሆነ? እግዚአብሔር ካለስ ለምን ይህንን ፈቀደ?” ብለን ተፈጥሮአዊ ጥያቄ መጠየቃችን አይቀርም። ይህ የጭንቅ ጥያቄ ከተራ ጥያቄ አልፎ ወደውስጥ በኅሊናችን እንድናስብ የሚያደርገን ነው። በአንድም በሌላም ሁላችን የዚህ ዓለም መከራ እያስጨነቀን እንኖራለን። እንታመማለን፤ እናጣለን፤ ከሰው ጋር እንጣላለን፤ የልጆች/የወላጆች የሕይወት አደራ ተሸክመንም እንፈተናለን። ይህ ሁሉ ጭንቅ መኖሩ “እግዚአብሔር ለምን ይሄን መከራ ፈቀደ?” ብለን እንድንጠይቅም ያደርጋል። ሰብአዊነት የማይፈቅደዉን ነገር ሲሆን ስንመለከት “ለምን” ማለታችን አይቀርም። 

ከልደቱ ጀምሮ አይነስዉር የሆነውን ሰው ሲያዩ ደቀመዛሙርት እግዚአብሔር ወልድን “ለምን እንዲህ ሁኖ ተወለደ? በራሱ ሐጢአት ነው ወይስ በወላጆቹ ሐጢአት ነው” ብለው መድኃኔዓለምን ጠየቁት። “አይነስዉር የሆነው ለምንድን ነው?” ብለው እግዚእ ኢየሱስን የጠየቁት ይሄን ጥያቄ ከአምላክ በቀር ለሌላ ለማንም ጠይቀው መልስ እንደማያገኙ ስለተረዱ ነው። እግዚእ ኢየሱስ ግን አልጠየቀም፤ አልዘገየም ምራቁን እንትፍ ብሎ በጭቃ የዕውሩን ዓይኖች ቀባና፤ ሂዶ በሰሊሖም መጠመቅያ እንዲታጠብ ነገረው። ዕዉሩም ከተጠመቀ በኋላ ወድያውኑ ዳነ። 

እኛም ዛሬ የከበደ ጭንቅ ሲከሰት “ለምን” ብለን የምንጠይቀው እግዚአብሔርን ካልሆነ በቀር ማንን መጠየቅ እንችላለን? በሕመሙ ምክንያት ያድነናል ብለን የተማመንበት ሐኪም ሲታመም እና ሲደክም ስናይ፤ ይሄንን ጥያቄ ከአምላክ በቀር ለማን ማቅረብ እንችላለን?  በእርግጥ ይሄ ጥያቄ በቀላሉ የሚመለስ አይደለም። ታድያ ይሄንን ጥያቄ እየጠየቅን ያለነው ማንን ነው? ይሄንን ጥያቄ ለማን እንደሚገባ ደቀመዛሙርት አውቀዉታል። ይሄ ጥያቄ እግዚአብሔር የለም ብለን የምናምን ከሆነ መልስ የለዉም። አባቶች ቤታቸውን ዘግተው በሐዘን በዕንባ ሆነው እግዚአብሔርን “ካለህ ለምን መከራችን እና ጭንቃችን በዛ? መልስልን ! ዝም አትበለን” እያሉ በጸሎት እግዚአብሔርን እየጠሩ ነው። ይሄ ጥያቄ እግዚአብሔር ላለመኖሩ ሳይሆን ለመኖሩ ምልክት ነው!

እስከማእዜኑ እግዚኦ ትረስዓኒ ለግሙራ እስከማእዜኑ ትመይጥ ገጸከ እምኔየ
   “አቤቱ እስከመቼ ፈጽመኽ ትረሳኛለኽ እስከመቼስ ፊትኽን ከእኔ ትሰውራለኽ ?” መዝ. 13፡1
 ይብል ዓብድ በልቡ አልቦ እግዚአብሔር
   “ሰነፍ በልቡ እግዚአብሔር የለም ይላል” መዝ.14፡1


ወስብሐት ለእግዚአብሔር ወለወላዲቱ ድንግል ወለመስቀሉ ክቡር ይቆየን!!!
በምክክር ክፍል የአመካካሪ ንዑስ ክፍል የተዘጋጀ
2012 ዓ.ም

      



